Möðruvallabók

Möðruvallabók (AMagn. Nr. 132. Fol) er íslenskt fornhandrit skrifað á kálfskinn. Talið er að handritið hafi verið skrifað snemma á 14. öldinni, þó er talið að nokkurum blöðum hafi verið bætt við á 17. öldinni. Handritið er með stærri skinnbókum íslenskum, þó Flateyjarbók sé stærri og sumar lögbækur. Í Möðruvallabók eru 200 blöð og hvert blað er 34 cm á einn veginn, 24 á hinn.

Í Möðruvallabók er eyða á milli Njáls sögu og Egils sögu og var þar að finna illlæsilegar tvær línur. Lengi vel var ekki vitað hvað þar stæði, þar til Jón Helgason prófessor gat lesið úr: „Láttu rita hér við Gauks sögu Trandilssonar, mér er sagt að [Herra] Grímur eigi hana.“  Gauks sögu Trandilssonar er þó ekki að finna í handritinu og er hún hvergi til, en þetta er eina örugga heimildin um tilveru þessarar  Íslendingasögu. Jón sagði um þessar línur: „Þarna sér maður það svart á hvítu, að Gauks saga var til, en illu heilli var hún aldrei skrifuð í eyðuna“. 

 Sögur í handritinu (í réttri röð) 
 Njáls saga
 Egils saga
 Finnboga saga ramma
 Bandamanna saga
 Kormáks saga
 Víga-Glúms saga
 Droplaugarsona saga
 Ölkofra þáttur
 Hallfreðar saga
 Laxdæla saga
Bolla þáttr Bollasonar
 Fóstbræðra saga

 Tenglar 
„Um Möðruvallabók“; grein í Tímanum 1965

Möðruvallabók á vefsíðu Árnarstofnunar
Flokkur:Íslensk handrit